История
Първите известни жители на района са тракийското племе серди, от което идва и името на древния град – Сердика. През I век римляните превръщат селището във важен град, наречен Улпия Сердика.
Римският император Константин Велики толкова харесвал града, че според преданието казвал: „Сердика е моят Рим“. Част от римските улици и сгради днес могат да се видят в центъра на София.
През 809 г. хан Крум присъединява града към България и той получава името Средец. По-късно византийците го наричат Триадица. Името София градът получава през XIV век от църквата „Света София“.
След Освобождението на 4 януари 1878 г. София е избрана за столица на България на 3 април 1879 г. Оттогава градът се разраства бързо и се превръща в модерен европейски център.




